CELEX: 32010D0811(02)
Language: el
Date: 2010-08-10 00:00:00
Title: Απόφαση της Επιτροπής, της 10ης Αυγούστου 2010 , σχετικά με τη σύσταση της ομάδας εμπειρογνωμόνων για το Ίντερνετ των πραγμάτων

11.8.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 217/10
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 10ης Αυγούστου 2010
   σχετικά με τη σύσταση της ομάδας εμπειρογνωμόνων για το Ίντερνετ των πραγμάτων
   2010/C 217/08
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Εκτιμώντας τα εξής:
   
               (1)
            
            
               Σύμφωνα με την ανακοίνωση της Επιτροπής με τίτλο «Το Ίντερνετ των πραγμάτων — Ένα σχέδιο δράσης για την Ευρώπη» (εφεξής «η ανακοίνωση»), είναι σημαντικό να συσταθεί πολυσυμμετοχικός μηχανισμός σε ευρωπαϊκό επίπεδο για να συμβουλεύει την Επιτροπή στη διατύπωση της ενωσιακής στρατηγικής που θα ακολουθηθεί κατά την εκτέλεση των διάφορων δράσεων που απαριθμούνται στην ανακοίνωση.
            
         
               (2)
            
            
               Συνεπώς, είναι απαραίτητο να συσταθεί ομάδα εμπειρογνωμόνων στο πεδίο του Ίντερνετ (Διαδικτύου) των πραγμάτων και να προσδιοριστούν τα καθήκοντα και η διάρθρωσή του.
            
         
               (3)
            
            
               Η ομάδα πρέπει να διευκολύνει το διάλογο μεταξύ των ενδιαφερομένων.
            
         
               (4)
            
            
               Η ομάδα θα αποτελείται από οργανισμούς με αρμοδιότητα στα πεδία του δικαίου, της οικονομίας και της τεχνολογίας, στο βαθμό που αφορούν το Ίντερνετ των πραγμάτων. Οι οργανισμοί αυτοί μπορεί να είναι κλαδικές και επαγγελματικές ενώσεις, ευρωπαϊκοί οργανισμοί τυποποίησης, διεθνείς εταίροι, οργανώσεις καταναλωτών και της κοινωνίας των πολιτών, ερευνητικοί οργανισμοί και πανεπιστήμια, καθώς και παρατηρητές από κράτη μέλη της ΕΕ και ενδιαφερόμενα θεσμικά όργανα της ΕΕ, όπως η Επιτροπή των Περιφερειών και η Ευρωπαϊκή Οικονομική και Κοινωνική Επιτροπή.
            
         
               (5)
            
            
               Πρέπει να θεσπιστούν κανόνες για τη δημοσιοποίηση των πληροφοριών από μέλη της ομάδας, με την επιφύλαξη των κανόνων της Επιτροπής στο πεδίο της ασφάλειας όπως καθορίζεται στο παράρτημα της απόφασης της Επιτροπής 2001/844/ΕΚ, ΕΚΑΧ, Ευρατόμ (1).
            
         
               (6)
            
            
               Η επεξεργασία δεδομένων προσωπικού χαρακτήρα που αφορούν μέλη της ομάδας πρέπει να γίνεται σύμφωνα με τις διατάξεις του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (2).
            
         
               (7)
            
            
               Είναι σκόπιμο να οριστεί περίοδος εφαρμογής της παρούσας απόφασης. Η Επιτροπή θα εξετάσει σε εύθετο χρόνο τη σκοπιμότητα παράτασης.
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Αντικείμενο
   Με την παρούσα απόφαση συστήνεται η ομάδα των εμπειρογνωμόνων για το Ίντερνετ των πραγμάτων, εφεξής «η ομάδα», με ισχύ από την ημερομηνία δημοσίευσης της παρούσας απόφασης στην Επίσημη Εφημερίδα της Ευρωπαϊκής Ένωσης.
   Άρθρο 2
   Καθήκον
   Τα καθήκοντα της ομάδας είναι:
   
               α)
            
            
               να συμβουλεύει την Επιτροπή σχετικά με τον βέλτιστο τρόπο αντιμετώπισης των τεχνικών, νομικών και οργανωτικών προβλημάτων σε ευρωπαϊκό επίπεδο·
            
         
               β)
            
            
               να προωθεί την ανταλλαγή εμπειριών και ορθής πρακτικής και να ζητεί προφορικές και γραπτές εισηγήσεις από ομάδα πολλαπλών ενδιαφερομένων, συμπεριλαμβανομένης διεθνούς συμβολής, όπου απαιτείται·
            
         
               γ)
            
            
               να συμβάλει σε κοινή θεώρηση για την ανάπτυξη και εγκατάσταση του Ίντερνετ των πραγμάτων, στο πλαίσιο του ψηφιακού θεματολογίου για την Ευρώπη, εμβληματικής πρωτοβουλίας της στρατηγικής Ευρώπη 2020.
            
         Άρθρο 3
   Διαβούλευση
   1.   Η Επιτροπή μπορεί να συμβουλεύεται την ομάδα για κάθε ζήτημα που κρίνει σχετικό με την ανάπτυξη του Ίντερνετ των πραγμάτων στην Ευρώπη, ενθαρρύνοντας τα μέλη της να προτείνουν περαιτέρω θέματα προς συζήτηση.
   Άρθρο 4
   Σύνθεση — Διορισμός
   1.   Η ομάδα αποτελείται από έως και 45 μέλη.
   2.   Τα μέλη είναι οργανισμοί με αρμοδιότητα στα πεδία του δικαίου, της οικονομίας και της τεχνολογίας, στο βαθμό που αφορούν το Ίντερνετ των πραγμάτων.
   3.   Η Επιτροπή επιλέγει έναν αριθμό οργανώσεων που ορίζουν τους εκπροσώπους τους, καθώς και αναπληρωτές.
   4.   Τα μέλη της ομάδας ασκούν τα καθήκοντά τους έως την αντικατάστασή τους ή έως το τέλος της θητείας τους.
   5.   Μέλη, τα οποία δεν είναι πλέον σε θέση να συμβάλουν αποτελεσματικά στις εργασίες της ομάδας, τα οποία παραιτούνται ή τα οποία δεν πληρούν τις προϋποθέσεις που ορίζονται στην παράγραφο 3 του παρόντος άρθρου ή του άρθρου 339 της συνθήκης για τη λειτουργία της Ευρωπαϊκής Ένωσης, μπορούν να αντικατασταθούν για το υπόλοιπο της θητείας τους.
   6.   Τα ονόματα των οργανισμών δημοσιεύονται στο μητρώο των ομάδων εμπειρογνωμόνων.
   7.   Η συλλογή, επεξεργασία και δημοσίευση των ονομάτων των μελών γίνεται σύμφωνα με τον κανονισμό (ΕΚ) αριθ. 45/2001.
   Άρθρο 5
   Λειτουργία
   1.   Η ομάδα προεδρεύεται από αντιπρόσωπο της Επιτροπής.
   2.   Σε συμφωνία με την Επιτροπή, επιτρέπεται η σύσταση υποομάδων για την εξέταση ειδικών ζητημάτων βάσει εντολής καθηκόντων που καθορίζει η ομάδα. Οι υποομάδες αυτές διαλύονται αμέσως μετά την εκπλήρωση της αποστολής τους.
   3.   Ο αντιπρόσωπος της Επιτροπής μπορεί ad hoc να καλεί εμπειρογνώμονες εκτός της ομάδας, οι οποίοι διαθέτουν ειδικές γνώσεις σε θέμα της ημερήσιας διάταξης, προκειμένου να συμμετάσχουν στις εργασίες της ομάδας ή της υποομάδας. Επιπλέον, ο εκπρόσωπος της Επιτροπής μπορεί να χορηγεί καθεστώς παρατηρητή σε άτομα και φορείς.
   4.   Τα μέλη των ομάδων εμπειρογνωμόνων και οι εκπρόσωποί τους, καθώς και οι προσκεκλημένοι εμπειρογνώμονες και παρατηρητές, συμμορφώνονται με τις διατάξεις περί τήρησης του επαγγελματικού απορρήτου που ορίζονται στις Συνθήκες και με τους κανόνες εφαρμογής τους, καθώς και με τους κανόνες της Επιτροπής σχετικά με την ασφάλεια όσον αφορά την προστασία διαβαθμισμένων πληροφοριών της ΕΕ, όπως ορίζονται στο παράρτημα της απόφασης 2001/844/ΕΚ, ΕΚΑΧ, Ευρατόμ της Επιτροπής. Σε περίπτωση μη τήρησης των εν λόγω διατάξεων, η Επιτροπή μπορεί να λάβει κάθε ενδεδειγμένο μέτρο.
   5.   Η Επιτροπή παρέχει γραμματειακή υποστήριξη. Στις συνεδριάσεις της ομάδας ή των υποομάδων της επιτρέπεται να συμμετέχουν άλλοι υπάλληλοι της Επιτροπής, για τους οποίους οι εργασίες παρουσιάζουν ενδιαφέρον.
   6.   Η ομάδα εγκρίνει τον εσωτερικό της κανονισμό με βάση τους συνήθεις διαδικαστικούς κανόνες για τις ομάδες εμπειρογνωμόνων.
   7.   Η Επιτροπή δημοσιεύει τις σχετικές πληροφορίες για τις δραστηριότητες που διεξάγει η ομάδα, είτε με την συμπερίληψή τους στο μητρώο, είτε μέσω ενός συνδέσμου από το μητρώο προς αποκλειστικό ιστότοπο.
   Άρθρο 6
   Έξοδα συνεδριάσεων
   1.   Οι συμμετέχοντες στις εργασίες της ομάδας δεν αμείβονται για τις υπηρεσίες που παρέχουν.
   2.   Τα οδοιπορικά και οι δαπάνες διαβίωσης των συμμετεχόντων στις δραστηριότητες της ομάδας επιστρέφονται από την Επιτροπή σύμφωνα με τις ισχύουσες διατάξεις της Επιτροπής.
   3.   Τα εν λόγω έξοδα επιστρέφονται εντός των ορίων του ετήσιου προϋπολογισμού που διατίθεται στην ομάδα από τις αρμόδιες υπηρεσίες της Επιτροπής.
   Άρθρο 7
   Εφαρμογή
   Η παρούσα απόφαση έχει εφαρμογή έως τις 31 Δεκεμβρίου 2012.
   Άρθρο 8
   Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 10 Αυγούστου 2010.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 317 της 3.12.2001, σ. 1.
   
      (2)  ΕΕ L 8 της 12.1.2001, σ. 1.